**Direcția Generală Planul Național de Redresare și Reziliență**

Nr. înreg.: **DGPNRR/..................../......07.2023**

|  |  |
| --- | --- |
|  | **APROB,****SECRETAR DE STAT** |

**REFERAT DE APROBARE**

**privind modificarea** **anexei la
Ordinul ministrului mediului, apelor și pădurilor
nr. 3027/2022 pentru aprobarea Ghidului specific** **privind regulile și condițiile aplicabile finanțării din fonduri europene aferente PNRR în cadrul apelului de proiecte PNRR/2022/C2/I.1.A, pentru subinvestiția I1.a. „Sprijin pentru investiții în noi suprafeţe ocupate de păduri”, Investiția 1 - Campania națională de împădurire și reîmpădurire, inclusiv păduri urbane, componenta 2 – Păduri și protecția biodiversității.**

Ministerul Mediului, Apelor și Pădurilor gestionează, în calitate de coordonator de reforme și/sau investiții pentru Planul național de redresare și reziliență (PNRR), următoarele componente:

* Componenta 1 - Managementul apei
* Componenta 2 - Păduri și protecția biodiversității
* Componenta 3 - Managementul deșeurilor
* Componenta 7 - Transformarea digitală

Componenta C2 „Păduri și protecția diversității”din cadrul Planului național de redresare și reziliență face parte din Pilonul I – “Tranziția verde”.

Obiectivul acestei componentei este de a armoniza practicile de management forestier cu cele privind conservarea biodiversității și protejarea mediului și asigurarea tranziției către o Europă neutră din punct de vedere climatic prin crearea de noi suprafețe acoperite cu păduri și refacerea habitatelor degradate.

Această componentă cuprinde două reforme și cinci investiții.

Reforma 1 - Reforma sistemului de management și a celui privind guvernanța în domeniul forestier prin dezvoltarea unei noi Strategii forestiere naționale și a legislației subsecvente.

Obiectivul reformei este de a asigura un cadru strategic și de reglementare clar și solid pentru punerea în aplicare a unor politici forestiere durabile care să sprijine atenuarea schimbărilor climatice și adaptarea la acestea.

Reforma va fi sprijinită prin două investiții – investițiile 1 și 2.

Investiția 1 – “Campania națională de împădurire și reîmpădurire, inclusiv păduri urbane”

Obiectivul acestei investiții este de a crea noi păduri și suprafețe cu vegetație forestieră în zonele vulnerabile la schimbările climatice prin identificarea și evaluarea terenurilor, finanțarea împăduririi și lucrărilor de îngrijire a plantațiilor și creșterea suprafeței cu vegetație forestieră în lungul căilor de comunicație și în interiorul aglomerărilor urbane (păduri urbane, inclusiv de tipul mini-pădurilor) în jurul localităților și între câmpurile cu culturi agricole, precum și alte categorii de perdele forestiere de protecție.

Ca urmare a acestei investiții, un total de 56 700 ha de suprafețe noi vor fi împădurite sau reîmpădurite și un total de 3 150 000 m2 de noi zone de păduri urbane vor fi create, în conformitate cu cerințele legale prevăzute în Strategia forestieră națională, adoptată în cadrul reformei 1.

Implementarea investiției se va finaliza până la 30 iunie 2026.

Implementarea investiției se va realiza prin două subinvestiții, pentru care au fost elaborate și aprobate două scheme de ajutor de stat, respectiv Schema de ajutor de stat „Sprijin pentru investiții în noi suprafețe ocupate de păduri, aprobată prin Ordinul mmap nr. 2121/2022 și Schemei de ajutor de stat „Sprijin pentru refacerea potențialului forestier afectat de incendii, de fenomene meteorologice nefavorabilecare pot fi asimilate unei calamități naturale, de infestări ale plantelor cu organisme dăunătoare și de evenimente catastrofale” aprobată prin Ordinul mmap nr. 2122/2022, ambele publicate în Monitorul Oficial al României, Partea I, nr. 810 din 17 august 2022.

Având în vedere faptul că în data de 05.07.2023, Comisia Europeană (COM) a transmis RP RO decizia de aprobare în cazul SA. 106815 (2023/N) – PNRR – Modificarea schemei de ajutor de stat „Sprijin pentru investiții în noi suprafețe ocupate de păduri”. Modificarea autorizată prin decizia COM permite deținătorilor publici de terenuri pretabile pentru împădurire să fie eligibili și pentru costurile de întreținere a plantațiilor forestiere (pe lângă costurile de înființare și împrejmuire a plantației, pentru care sunt eligibili potrivit formei aprobate în anul 2022 a schemei de sprijin), considerăm oportună modificarea ghidului specific, în sensul aplicării acestor prevderi, în vederea realizării investițiilor aferente Componentei C2 pentru apelul PNRR/2022/C2/S/I1.A.

 Modificările sunt supuse avizării MIPE, sens în care vom transmite acestora proiectul de modificare al Ghidului specific.

 Propunerile de modificare vor fi supuse dezbaterii publice în condițiile prevăzute de Legea nr. 52/2003 republicată privind transparența decizională în administrația publică.

 Având în vedere cele de mai sus, vă transmitem alăturat, în vederea avizării și aprobării, proiectul de ordin privind modificarea anexei la Ordinul ministrului mediului, apelor și pădurilor nr. 3027/2022 pentru aprobarea Ghidului specific - privind regulile și condițiile aplicabile finanțării din fonduri europene aferente PNRR în cadrul apelului de proiecte PNRR/2022/C2/I.1.A, pentru subinvestiția I1.a. „Sprijin pentru investiții în noi suprafeţe ocupate de păduri”, Investiția 1 - Campania națională de împădurire și reîmpădurire, inclusiv păduri urbane, componenta 2 – Păduri și protecția biodiversității**.**

**DIRECTOR GENERAL**